Russland-ekspert etter blodbadet: – Terroraksjonene har ofte styrket Putin 
– Det er tragisk det som skjer, men kanskje ikke uventet, sier Aage Storm Borchgrevink.  Han har fulgt Russland og president Putin tett de seneste 20 årene. I fjor kom forfatteren ut med boken «Putin – krigsherren i Kreml.» Borchgrevink vil ikke spekulere i hvem som kan stå bak terrorangrepet fredag. Den russiske sikkerhetstjenesten FSB melder at 62 personer er døde og over 100 såret i angrepet mot et konsertlokale i Moskva. Russiske myndigheter omtaler hendelsen som et blodig terrorangrep.  Den såkalte islamske staten (IS) hevder fredag de står bak angrepet i Moskva, men påstanden er ikke bekreftet av uavhengige kilder.  – Amerikanerne advarte om noe slik som dette for noen uker siden. Da ble det avfeid av russiske myndigheter som provokasjon. Akkurat slik det var før krigen i Ukraina brøt ut. Da var det russofobisk å hevde at noe slik ville skje, sier Borchgrevink.  Konflikten i Tsjetsjenia  Blodbadet fredag er det verste av sitt slag i Russland på to tiår. Det var flere alvorlige hendelser knyttet til konflikten i Tsjetsjenia.  Mellom desember 1994 og august 1996 og 1990 til 2000 kjempet Russland mot tsjetsjenernes uavhengighet i to kriger. – Mange terroraksjoner var knyttet til denne konflikten. Men det var også noen der det så ut som om russiske myndigheter sto bak terroren. Det er også en del av historien her.  Han sikter til fire kraftige bombeeksplosjoner i Moskva, Volgodonsk og Bujnaksk i 1999. Der ble boligblokker sprengt i luften på natten. Nærmere 300 mennesker ble drept. Russiske myndigheter forsøkte å knytte eksplosjonene direkte til tsjetsjenske terrorister, men lyktes aldri. Krigen i Tsjetsjenia blusset opp på nytt.  – Terroraksjonene har ofte styrket Putin gjennom hans lange karriere. Disse aksjonene har ofte blitt brukt som en forklaring på hvorfor russiske myndigheter har måttet stramme til på forskjellige måter. Som etter terroraksjonen i Beslan, sier han.  3. september 2004 ble 334 mennesker, voksne og barn drept. Den grufulle hendelsen skjedde på en barneskole i Beslan i delrepublikken Nord-Ossetia i det sørlige Russland.  – Da endret Russland hele det føderale systemet sitt slik at det var Kreml som utnevnte republikklederne, sier han. Myndighetene strammer til med frykt Aage Storm Borchgrevink er spent på hva som skjer etter fredagens blodbad i Moskva.  – Russland er i en større prosess drevet av krigen i Ukraina. Der myndighetene strammer til med frykt, som er den nye samfunnskontrakten. Det her vil være en del av dette. Det Putin og Kreml prøver å få til er å involvere og få russerne engasjerte i Ukraina-krigen, sier han.  – Jeg kan se at mine russiske kolleger allerede tenker at dette kan være forspillet til en ny runde med mobilisering. Terroren i Moskva vil inngå i fortellingen om Russland som er omgitt av fiender. Og vil være en rettferdiggjøring av de store styrkene Putin har på hjemmebane som nasjonalgarden og politistyrkene, sier han og avslutter:  – Uansett hvem som står bak dette, er jeg ganske sikker på at det vil hardne ytterligere til i Russland fremover. 
Aage Storm Borchgrevink har fulgt Russland og Putin i 20 år.  Han er ikke overrasket over terrorangrepet i Moskva.  Amerikanerne advarte om dette nylig.